b'\n_START_ARTICLE_\nGrosupeljsko polje\n_START_PARAGRAPH_\nGrosupeljsko polje je netipi\xc4\x8dno kra\xc5\xa1ko polje, s povr\xc5\xa1ino 14 km\xc2\xb2. Nahaja se na meji dinarskega in alpskega sveta. Sega od \xc5\xa0marske doline na zahodu, do Kri\xc5\xa1ke planote na vzhodu in Radenskega polja na jugovzhodu. Po naravi je podobno bli\xc5\xbenjemu Ljubljanskemu barju, le da je 40-50 m vi\xc5\xa1je. Z njim ga ve\xc5\xbee tudi \xc5\xa0marska dolina, ostanek prvotnega nadzemskega toka pliocenske Ra\xc5\xa1ice, ki je odvajala vode ve\xc4\x8djega dela Dolenjske v Ljubljanico. Zdaj je vodno omre\xc5\xbeje Grosupeljskega polja nenavadno: kra\xc5\xa1ka potoka \xc5\xa0entjur\xc5\xa1\xc4\x8dica in Podlom\xc5\xa1\xc4\x8dica te\xc4\x8deta sprva proti severu, blizu Grosuplja pa se v ostrem zavoju usmerita na jugovzhod, kjer se jima na robu Radenskega polja pridru\xc5\xbeita Grosupelj\xc5\xa1\xc4\x8dica in Dobravka. Povr\xc5\xa1inske vode se stekajo v pravo kra\xc5\xa1ko Radensko polje, naravno nadaljevanje Grosupeljskega polja, ki v \xc5\xa1tevilnih po\xc5\xbeiralnikih ponikajo v kra\xc5\xa1ko notranjost h Krki. Prvotno dno je bilo pogosto poplavljeno in mokrotno, zato so naselja nastala na vi\xc5\xa1jem, su\xc5\xa1nem obrobju. Ceste so prek polja speljane v nasipih. Z regulacijami in melioracijami po letu 1965 so mokrotno polje skoraj v celoti osu\xc5\xa1ili in ga spremenili v travnike ter delno njive.'